**Rucavas novada domei**

„Pagastmāja”, Rucava,

Rucavas pagasts,

Rucavas novads, LV-3477

*Par A/S „Latvijas Krājbanka” maksātnespējas rezultātā zaudētajiem finanšu līdzekļiem*

Atbildot uz Jūsu 2012.gada 29.decembra vēstuli Nr.3-10/2/1561 par A/S „Latvijas Krājbanka” maksātnespējas rezultātā zaudētajiem finanšu līdzekļiem, informējam, ka vēl jo projām norit A/S „Latvijas Krājbanka” maksātnespējas process, kura ietvaros A/S „Latvijas Krājbanka” administrators „KPMG Baltics” turpina darbu pie līdzekļu atgūšanas, lai norēķinātos ar visiem A/S „Latvijas Krājbanka” kreditoriem. Līdz ar to šobrīd vēl nav iespējams noteikt A/S „Latvijas Krājbanka” maksātnespējas rezultātā zaudētos līdzekļus.

Noguldījumu garantiju likuma 14.panta pirmajā daļā ir noteikts, ka garantēto atlīdzību izmaksā noguldītājam, kuram atbilstoši šā likuma noteikumiem ir tiesības uz garantētās atlīdzības saņemšanu. Saskaņā ar Noguldījumu garantiju likuma 17.panta 3.punktu garantētā atlīdzība netiek izmaksāta par to institūciju noguldījumiem, kuras tiek finansētas no valsts budžeta vai pašvaldību budžetiem, tai skaitā tranzītfondiem. Līdz ar to Rucavas novada pašvaldības līdzekļu atgūšana ir iespējama tikai Kredītiestāžu likumā noteiktajā kārtībā. Kredītiestāžu likuma 192. un 193. pantā ir sadalīti kreditoru prasījumi grupās un noteikta kārtība, kādā kreditoru grupas prasījumi tiek apmierināti. Atbilstoši Kredītiestāžu likuma 194.pantam katras nākamās kreditoru grupas prasījumi tiek apmierināti tikai pēc iepriekšējās kreditoru grupas prasījumu pilnīgas apmierināšanas. Ja kredītiestādes naudas līdzekļu nepietiek, lai pilnīgi apmierinātu visus vienas grupas kreditoru prasījumus, šie prasījumi apmierināmi proporcionāli summai, kas pienākas katram kreditoram šīs grupas ietvaros.

Papildus norādām, ka kompensācijas izmaksāšana atsevišķām pašvaldībām no valsts budžeta saistībā ar A/S „Latvijas Krājbanka” maksātnespējas procesu radītu tiesiski nepamatotus izņēmumus attiecībā pret citām vispārējās valdības sektora institūcijām. Vienlaikus tas radītu precedentu, kas ļautu arī citām institūcijām, kas ir A/S „Latvijas Krājbanka” kreditori, pieprasīt kompensācijas, līdz ar to, centrālajai valdībai būtu jāuzņemas atbildība par visu vispārējo valdības sektoru, kas savukārt radītu nozīmīgu negatīvu ietekmi uz valsts budžeta finanšu bilanci.

Ņemot vērā augstāk minēto, informējam, ka nevaram atbalstīt Jūsu lūgumu par kompensācijas izmaksāšanu saistībā ar A/S „Latvijas Krājbanka” maksātnespēju.

Vienlaikus vēlamies informēt, ka izprotot izveidojušos situāciju, kas radusies saistībā ar A/S "Latvijas Krājbanka" maksātnespējas procesu, Rucavas novada pašvaldībai saskaņā ar normatīvajos aktos noteikto kārtību ir iespējams veikt izmaiņas noslēgtajos aizdevumu līgumos ar Valsts kasi un mainīt iepriekš ņemto aizdevumu atmaksas grafikus, atliekot 2013.gadā plānotos pamatsummu maksājumus. Tādējādi, pamatsummu atmaksai pašvaldības budžetā paredzēto finansējumu būtu iespējams novirzīt steidzamu izdevumu nodrošināšanai. Vienlaikus vēlamies informēt, ka saskaņā ar likuma „Par pašvaldību budžetiem” 23.pantu pašvaldībām budžeta un finanšu vadības nolūkā, lai segtu īslaicīgu pašvaldības finanšu līdzekļu deficītu, 2013.gadā ir iespējas no valsts budžeta saņemt īstermiņa aizņēmumus, kas jāatmaksā līdz tā saimnieciskā gada beigām, kurā tie ņemti.

Ar cieņu

Ministru prezidents V.Dombrovskis

Iesniedzējs:

finanšu ministrs A.Vilks

Stepiņš 67095490